RJEŠENJE PREDSJEDNIKA TREĆEG VIJEĆA
SLUŽBENIČKOG SUDA
EUROPSKE UNIJE
11. studenoga 2015.
Predmet F‑81/15
GM i GN
protiv
Europske komisije
„Javna služba – Pravilnik o osoblju za dužnosnike – Reforma Pravilnika o osoblju – Nova karijerna pravila i promaknuće u razred AST 10 – Izmjene tipova radnih mjesta u aplikaciji SysPer 2 – Tužba podnesena radi privremene zaštite protiv naknadne odluke o nepromaknuću – Odluke Službeničkog suda donesene tijekom postupka – Povlačenje tužbe – Brisanje – Članak 103. stavak 5. Poslovnika – Priznavanje troškova“
Predmet:      Tužba podnesena na temelju članka 270. UFEU‑a, primjenjivog na Ugovor o EZAE‑u na temelju njegova članka 106.a, kojom su GM i GN od Službeničkog suda zahtijevali, s jedne strane, da utvrdi nezakonitost članka 45. Pravilnika o osoblju za dužnosnike Europske unije (u daljnjem tekstu: novi pravilnik o osoblju) i Prilog I. tom pravilniku, u tekstu mjerodavnom nakon što je 1. siječnja 2014. stupila na snagu Uredba (EU, Euratom) br. 1023/2013 Europskog parlamenta i Vijeća od 22. listopada 2013. o izmjeni Pravilnika o osoblju za dužnosnike Europske unije i Uvjeta zaposlenja ostalih službenika Europske unije (SL L 287, str. 15.) i, s druge strane, da poništi odluku tijela za imenovanje Europske komisije od 14. studenoga 2014. da se imena tužitelja ne uvrste na popis dužnosnika promaknutih u razred AST 10.
Odluka:      Predmet F‑81/15 briše se iz upisnika Službeničkog suda. Svaka stranka snosi svoje troškove.
Sažetak
Sudski postupak – Troškovi – Tužba dužnosnika podnesena radi privremene zaštite zbog nesigurnosti glede prepoznavanja akta koji se može pobijati – Propust tužene institucije vezano uz dostavu akta kojim se nanosi šteta – Tužiteljevo povlačenje tužbe nakon odluka koje je Službenički sud po tom pitanju donio tijekom postupka – Dosuđivanje troškova na teret tuženika
(Povelja Europske unije o temeljnim pravima, čl. 41.; Pravilnik o osoblju za dužnosnike, čl. 25. st. 2.; Poslovnik Službeničkog suda, čl. 103. st. 5.)
Sukladno članku 103. stavku 5. Poslovnika Službeničkog suda, stranci koja povuče tužbu naložit će se snošenje troškova ako je to zatražila druga stranka u svojem očitovanju o povlačenje tužbe. Međutim, na zahtjev stranke koja je povukla tužbu, navedene troškove snosit će druga stranka ako se to čini opravdanim na temelju njezina ponašanja.
Navedenu odredbu treba primijeniti poglavito u slučaju tužbi kod kojih se pokaže da su zapravo podnesene radi privremene zaštite kako bi se obranile protiv razloga nedopuštenosti na koji se poziva tijelo za imenovanje.
Službenički sud smatra da je tijelo za imenovanje moglo, uzimajući u obzir pravo na dobru upravu, predviđeno člankom 41. Povelje Europske unije o temeljnim pravima i primjenom članka 25. stavka 2. Pravilnika o osoblju, bolje ispuniti svoju obvezu pisanog priopćavanja odluke, poput one da se u aplikaciji SysPer 2 izmijeni naslov tipa radnog mjesta na kojima rade tužitelji, što je imalo za tu posljedicu da su, počevši od 1. siječnja 2014., isključeni iz postupka promaknuća na temelju novog pravilnika o osoblju.
Slijedom navedenog, stajalište tijela za imenovanje opravdava to da svaka stranka snosi svoje troškove.
(t. 12. do 16.)
Izvori:
Službenički sud: rješenje od 16. srpnja 2015., FG/Komisija, F‑20/15, EU:F:2015:93, t. 70.